**ΤΑ ΠΑΡΑΘΕΤΙΚΑ ΤΩΝ ΕΠΙΘΕΤΩΝ**

Ο Γιώργος είναι εργατικός.

Ο Γιώργος είναι ο εργατικότερος ( ή ο πιο εργατικός) από τους φίλους του.

Ο Γιώργος είναι εργατικότατος ( ή πολύ εργατικός).

 Τα πρόσωπα στα παραπάνω παραδείγματα δεν είναι εργατικά στον ίδιο βαθμό. Το επίθετο φανερώνει το διαφορετικό βαθμό με ξεχωριστούς τύπους: εργατικός, εργατικότερος ( ή πιο εργατικός), ο εργατικότερος ( ή ο πιο εργατικός), εργατικότατος ( ή πολύ εργατικός). Τους τύπους αυτούς τους ονομάζουμε **βαθμούς του επιθέτου** και είναιτρεις: **Ο θετικός, ο συγκριτικός και ο υπερθετικός.**

1. εργατικός : όταν το επίθετο φανερώνει απλά πως ένα ουσιαστικό έχει μια ιδιότητα, λέγεται θετικού βαθμού επίθετο ή θετικό.

2. εργατικότερος ( ή πιο εργατικός) : όταν το επίθετο φανερώνει πως ένα ουσιαστικό έχει μια ιδιότητα σε μεγαλύτερο βαθμό από ένα άλλο, όταν δηλαδή συγκρίνουμε ένα ουσιαστικό με ένα άλλο, λέγεται συγκριτικού βαθμού ή συγκριτικό.

3. ο εργατικότερος ( ή ο πιο εργατικός) : όταν το επίθετο φανερώνει πως ένα ουσιαστικό έχει μια ιδιότητα σε μεγαλύτερο βαθμό από πολλά άλλα, δηλαδή έχουμε συγκρίνει το ουσιαστικό με πολλά και βρίσκουμε ότι υπερτερεί από όλα, τότε λέγεται σχετικό υπερθετικό.

 εργατικότατος ( ή πολύ εργατικός) : όταν το επίθετο φανερώνει πως ένα ουσιαστικό έχει μια ιδιότητα σε πολύ μεγάλο βαθμό, αλλά δεν το συγκρίνουμε με άλλα, τότε λέγεται απόλυτο υπερθετικό.

 **Το συγκριτικό και το υπερθετικό μαζί, λέγονται παραθετικά του επιθέτου.** Τα παραθετικά του επιθέτου μπορούν να σχηματισθούν μονολεκτικά ( με μια λέξη) ή περιφραστικά (με δυο λέξεις). Όπως είδαμε στο παραπάνω παράδειγμα, μονολεκτικά στο συγκριτικό βαθμό, σχηματίζονται τα επίθετα με τις καταλήξεις: -ότερος, -ύτερος, -έστερος. Ενώ περιφραστικά με τη λέξη πιο και το θετικό του επιθέτου, δηλαδή : πιο εργατικός. Στον υπερθετικό βαθμό, το σχετικό υπερθετικό σχηματίζεται από το συγκριτικό αφού πάρει μπροστά του το άρθρο : ο πιο εργατικός, ο εργατικότερος. Το απόλυτο υπερθετικό μπορεί να σχηματισθεί με τις λέξεις : πολύ, πολύ πολύ, πάρα πολύ ( περιφραστικά) ή μονολεκτικά με τις καταλήξεις: -ότατος, -ύτατος, -έστατος. Το απόλυτο υπερθετικό μπορεί να σχηματισθεί και με σύνθετες λέξεις οι οποίες θα έχουν για πρώτο συνθετικό τα εξής: Θεός (θεοσκότεινος), όλος (ολομόναχος), κατά (κατάμαυρος), παν (πανέξυπνος), παγ (παγκόσμιος), παμ (πάμπλουτος), υπέρ (υπεραρκετός), τρισ (τρισάθλιος), τετρα (τετράπαχος), πεντα ( πεντανόστιμος).

 **ΑΣΚΗΣΕΙΣ**

1. Συμπλήρωσε τις παρακάτω προτάσεις με τα επίθετα βαρύς, ελαφρύς, ψηλός, γρήγορος στον κατάλληλο βαθμό.

 Ο ελέφαντας είναι \_\_\_\_\_\_\_\_\_\_\_\_\_\_\_\_ και \_\_\_\_\_\_\_\_\_\_\_\_\_\_\_\_\_\_\_\_\_\_ από τον ρινόκερο.

Η καμηλοπάρδαλη είναι \_\_\_\_\_\_\_\_\_\_\_\_\_\_\_\_\_ αλλά είναι \_\_\_\_\_\_\_\_\_\_\_\_\_\_\_\_\_\_ από τον ελέφαντα.

 Ο γατοπόδαρος(τσίταχ) είναι το \_\_\_\_\_\_\_\_\_\_\_\_\_\_\_\_\_\_\_\_ ζώο της ξηράς.

 Η καμηλοπάρδαλη είναι το \_\_\_\_\_\_\_\_\_\_\_\_\_\_\_\_\_\_\_ ζώο στον κόσμο.

1. Συμπλήρωσε τις παρακάτω προτάσεις με το επίθετο της παρένθεσης , βάζοντάς το στον κατάλληλο βαθμό και γένος :

Η συγκοινωνία σήμερα είναι \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (δύσκολος) από χθες

 λόγω του χιονιού.

Η Αγγελική είναι \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (έξυπνος).

Το έργο ήταν το \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ωραίος) από όσα είδα τελευταία.

Ο δρόμος στο σημείο εκείνο γινόταν \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (πλατύς) και \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (άνετος) .

 Ο λόφος αυτός είναι \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (χαμηλός) από εκείνον που

 ανέβηκα χθες.

 Η μητέρα έφτιαξε ένα \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (νόστιμος) φαγητό.

 Η Ελένη είναι \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ψηλός) από τη Γεωργία.

 Ο Κλεάνθης είναι \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (παχύς) από το Γιάννη.